1;Agglomerációs övezet: a nagyvárosnak azok a részei, amelyek funkcionálisan szorosan kapcsolódnak a magterülethez, de alapvetően lakóhelyi funkciót töltenek be, ill. települési funkciói lokális jellegűek.

2;Allokáció: a különböző társ.-i javak, források (pénz, társadalmi presztízs, stb.) eloszlása és felhalmozódása a különböző területek, települések, településrészek esetében, ami döntően befolyásolja a különböző társ.-i csoportok térbeli mozgását és megtelepedését.

3;Decentralizáció: az államhatalom olyan területi munkamegosztási modellje, ahol a helyi-területi szerv döntési önállósággal rendelkezik és tevékenysége csak törvényességi szempontból vizsgálható, döntései csak jogszabálysértés esetén változtathatóak meg, ill. csak ilyen esetben kötelezhetőek ezek felülvizsgálatra.

4;Diffúzió: a földrajztudományban egy jelenség térbeli elterjedésének folyamata. Alaptípusai: az expanzív diffúzió, amikor a jelenség egy központból kiindulva fokozatosan terjed ki a környező területekre; a relokációs diffúzió, amikor a térbeli terjedési folyamat során új, terjedést generáló központok alakulnak ki.
5;Falu: az a település, amelynek nincsenek városi funkciói, az un. lokális  funkciókat ellátó intézmények csak a település lakosságát látják el, esetleg több lokális funkciójú intézmény hiányzik; a település népességének helyi kommunális ellátottsága alacsony színvonalú; a népesség száma alacsony és a népsűrűség is kicsi; az  ipari termelés jelenléte kismértékű.

6;Gemeinschaft: Ferdinand Tönnies német szociológus által bevezetett fogalom (magyar fordítása: közösség), de nem használják többértelműsége miatt), amely az emberi együttélés olyan formáit jelöli, ahol az uralkodó társ.-i kapcsolatok rokoniak-szomszédságiak, a vagyon jellemző formája földtulajdon, a társ.-i ellenőrzés fő típusa a népszokás és a vallás. Ellentéte a 
7;Gesellschaft: a „Gemeinschaft”-tal szemben az emberi együttélésnek az atípusa, ahol a társ.-i kapcsolatokra az ésszerű kalkuláció jellemző (csak a számunkra vmilyen szempontból felhasználható ember számít), a vagyon fő formája a pénz, a társ.-i ellenőrzés területén pedig a jog és a közvélemény válik alapvető tényezővé. (Magyar megfelelője a „társadalom”, nem használják sokértelműsége miatt.)

8;Ingázás: a lakosság napi vagy heti (esetleg ritkább gyakoriságú) térbeli mozgása az egymástól elkülönülő területi közigazgatási egységeken, településeken lévő lakóhely és munkahely között munkavégzés céljából.

9;Kertváros: a külváros legkésőbb kialakult és legkorszerűbb gyűrűje, ahol rendkívül alacsony a népesség (H.Gans) és a lakosság általában magas társ.-i státuszú és/vagy döntően kisgyermekes házaspárokból áll.

10;Kistérség: az 1996. évi XXI. tv. által  legfontosabb állami-társ.i beavatkozási egységként (a területfejlesztési döntések alapegysége) meghatározott kategória, amely a települések között létező funkcionális kapcsolatrendszerek összessége alapján behatárolható területi egység, egymással intenzív kapcsolatban lévő, összeszerveződő, egymással határos települések összessége.

11;Központi (települési) funkciók: az adott település határain messze túlterjedő, a szűkebb-tágabb környezetben élő népesség ellátását biztosító ipari, kereskedelmi, közigazgatási, egészségügyi, oktatási, kulturális, szervezési és irányítási tevékenységek, szolgáltatások.

12;Központi hely: az a település, ahol a központi funkciók összepontosulnak, míg a vonzáskörzetben kifelé haladva az ilyen funkciókat ellátó intézményekkel létesített kapcsolatok száma csökken. A fogalom Walter Christaller német geográfustól származik.

13;Lokális funkciók: az adott településen élő népesség biológiai (pl; lakás) és társ.i (pl; oktatás) újratermeléséhez szükséges tevékenységek ellátása, az ezzel kapcsolatos szükségletek kielégítése és az ezt biztosító intézmények (oktatási, kulturális, egészségügyi, igazgatási, stb.) léte és működése. A vmilyen szinten un. központi szerepkört betöltő települések lokális funkciókat ellátó intézményeinek tevékenysége kiterjed a környező (vonzáskörzetbe tartozó) településekre is, míg a kisebb települések e funkciókat csak saját népességük számára biztosítják, esetleg ezt is hiányosan.
14;Magatartást programozó tér (behavior setting): egy körülhatárolt, jellegzetes és másoktól különböző társ.i-kulturális miliőjű tér „előírja” és „szankcionálja” azt, hogy az ott tartózkodók mely viselkedésmintái helyesek-elvártak, eltűrtek vagy tiltottak és ezekhez mennyiben igazodnak az érintettek.

15;Nagyváros: az a település, ahol magas a népességszám, a népességsűrűség, erős a tevékenységek funkcionális differenciálódása, központi funkciói nagyszámú népességre terjednek ki és amely magterületet és agglomerációs övezetet foglal magába.

16;Ökológia: a településszociológiában az a tudományterület, amely a településszerkezetben meglévő térbeli szabályszerűségekkel foglalkozik.

17;Régió: a települési és a nemzeti területi szintek között elhelyezkedő társ.i térkategória, olyan lehatárolt térrész, amelyet különböző térelemek (dolgok, helyek) meghatározott egyenlőtlensége és rendszerezettsége jellemez. Körülhatárolásánál vagy a társ.i-gazdasági és táji homogenitásból, vagy a központ-vonzáskörzet együvé tartozása szempontjából indulnak ki, miközben fontos gyakorlati megfontolás, hogy az egyes régiók népességszáma , területi nagysága ne különbözzön jelentősen.

18;Slum: olyan településrész, ahol a lakók társ.i helyzetének és érdekérvényesítő képességének gyengesége, romlása következtében sem önerőből, sem közösségi forrásokból nem képesek biztosítani a településrész infrastrukturájának és az épületeknek, épületegyütteseknek fizikai és erkölcsi megújulását vagy szinten maradását, ezért a kedvező társ.i helyzetű lakók elköltöznek; a lakások és a terület társ.i presztízse, megbecsültsége csökken, ezért kedvezőtlenebb, az elavulás-leromlás megakadályozására még kevésbé képes csoportok vándorolnak be és elindul egy leromlási spirál. A slumosodó területeken megjelennek a deviáns viselkedésformák: a bűnözés, a bandák, a fiatalkorú galerik, a hátrányos helyzetű kisebbségi csoportok. A slum működésének és sajátos kulturájának ragyogó hazai leírását adja Ambrus Péter: A Dzsumbuj című munkája (Budapest, Magvető, 1988).
19;Szuburbanizáció: a népesség egy jelentős részének lakóhelye és/vagy munkahelye, vmint bizonyos városi funkciók a nagyvárosokból átkerülnek a kevésbé beépített, zöldövezeti elővárosokba, az un. suburb-ökbe. A folyamat 3 aspektusát különböztetik meg: a népesség szuburbanizációját, az ipari szuburbanizációt és tercier szektor szuburbanizációját.

20;Településhálózat: települések egymással szoros kapcsolatban álló rendszere, amiben a különböző települések különböző szempontok alapján egymáshoz képest alá-fölérendeltségi viszonyikba rendeződnek el. A hierarchiában annak alapján sorolódnak be az egyes települések, hogy az ellátott lokális és központi funkciók egymáshoz való viszonya milyen, hogy mennyire koncentrálódnak és milyen központi funkciók egy településen és hogy mekkora a település vonzáskörzete.
21;Települési alapfunkciók: a lakóhely (az ember biológiai és társ.i újratermelésének térbeli helyszíne) és a munkahely (az életvitelhez szükséges javak termelésének, létrehozatalának, összegyűjtésének terepe) biztosítása. A két alapfunkció egymáshoz való viszonya (térbeli egybeesés vagy elkülönülés) különböző változatai alkotják -más tényezők mellett- a települések különböző funkcionális típusait.
22;Településhierarchia: a legkülönbözőbb társ.i tevékenységek (gaz.i, gazdálkodási, közigazgatási, oktatási, egészségügyi, humán (kényelmi) szolgáltatási, stb.) területi munkamegosztása a különböző települések, térségek között. A hierarchia csúcsán a tevékenységek egész országra vagy az ország nagyobb térségeire kiterjedő rendszerét alapvetően befolyásoló feladatokat (központi funkciók) ellátó települések állnak, míg az alján a csak lokális funkciókat betöltő vagy esetleg a lakásfunkción kívül egyebet be nem töltő lakott helyek (funkció nélküli települések).
23;Térségi hátrányos helyzet: a térségi rendszer szerkezeti elemei, ezek kapcsolatai és működésük az adott ország átlagos helyzetű térségeihez képest lényeges hiányosságokat mutatnak (pl; a munkahelyek, az intézmények, a szolgáltatások, stb. hiánya vagy alacsony színvonala).

24;Területfejlesztés: az országra ill. térségeire kiterjedő társ.i, gaz.i és környezeti területi folyamatok figyelemmel kísérése, elemzése, a szükséges beavatkozási irányok meghatározása, a rövid-, közép- és hosszútávú átfogó fejlesztési célok és az ezek eléréséhez szükséges fejlesztési programok meghatározása és a programok érvényesítése a különböző államhatalmi, államigazgatási, önkormányzati és az e célra létrehozott speciális területfejlesztési szervek révén a kiegyensúlyozott területi fejlődés biztosítása érdekében. A területfejlesztés az a társ.i tevékenység, amely a társ.i, gaz.i, kulturális, pol.i, stb. élet területi szerkezetének alakulását ellenőrzi és alakítja részben közvetlen beavatkozással, részben a spontán folyamatok kisebb-nagyobb emberi közösségek ellenőrzése alá vonásával.
25;Urbanizációs lejtő: a települések hierarchikus rendszere, ahol a lejtő csúcsán lévő településeken koncentrálódnak a társ.i előnyök, a közjavak és közszolgáltatások, továbbá a társ.i erőforrások elosztása feletti rendelkezési lehetőségek; míg a lejtő alján található településeken a hátrányok, hiányok összpontosulnak, a társ.i erőforrásokhoz való hozzájutás esélye minimális.

26;Város: az a település, ahol viszonylag magas a népesség száma és a népsűrűség; az ipari termelés össztermelésen belüli aránya magas; az un. lokális funkciókat nemcsak saját lakossága számára látja el, vagyis vannak központi funkciói; fejlett kommunális, egészségügyi, oktatási, kulturális, stb. intézmények találhatóak területén.

27;Városmegye: Erdei Ferenc (és Bíbó István) által a mezővárosi szervezetből kiindulva kidolgozott közigazgatási egység-koncepció, amiben egy város és vonzáskörzete együttesen látná el a területén élők mindennapi és rövidtávú szükségleteinek kielégítését (a  központi funkciók lokális funkciókkal lennék azonosak), funkcionális egységbe ötvözné a várost és vonzáskörzetét, biztosítaná a városhoz tarozó „vidék” lakóinak városi színvonalú szükséglet-kielégítését, funkcionálisan egységes volta miatt lehetővé válna a helyi érdekek artikulálása, megfogalmazása és részben a laikusokból álló vezetői gárda (szemben a szakemberekből álló apparátusi személyzettel), részben a sokszínű helyi érdekképviseleti intézményrendszer, részben a társ.i döntéshozatali részvétel különböző formái, kívülről pedig az önkormányzatiságot jelentő decentralizált döntési hatáskörök garantálása miatt a városmegye a demokratikus társ.i igazgatás, közigazgatás szervezeti kerete lenne.
28;Városrobbanás: az extenzív iparosításhoz (az ipari tömegtermelés nagyüzemi formáinak terjedése) kapcsolódó folyamat, aminek során alapvetően a falusi népesség tömeges városba és városkörnyéki településekre áramlása révén létrejöttek azok a nagy népességtömörülések, agglomerációk, amelyeken a lakóhely és a munkahely térben egy helyre koncentrálódik.

29;Vonzáskörzet: vmely település központi funkciói által ellátott, kiszolgált terület.

